
	REPUBLIKA HRVATSKA

	KRAPINSKO - ZAGORSKA ŽUPANIJA

	OPĆINA KRAPINSKE TOPLICE

	OPĆINSKA NAČELNICA



KLASA: 400-04/26-01/17                                                          
URBROJ: 2140-18-01-26-1
Krapinske Toplice, 31.08.2026.

Na temelju članka 11. stavka 2. Zakona o pravu na pristup informacijama („Narodne novine“, broj 25/13 i 85/15) i članka 46. Statuta Općine Krapinske Toplice („Službeni glasnik Krapinsko-zagorske županije“, broj 16A/25), Općinska načelnica Općine Krapinske Toplice upućuje

JAVNI POZIV 
za savjetovanje sa zainteresiranom javnošću u postupku donošenja Pravilnika o provedbi postupaka jednostavne nabave
                      
    
Na temelju članka 15. stavka 2. Zakona o javnoj nabavi („Narodne novine“, broj 120/16, 114/22 i 48/26) i članka 32. Statuta Općine Krapinske Toplice („Službeni glasnik Krapinsko-zagorske županije“, broj 16A/25), predlaže se donošenje Pravilnika o provedbi postupaka jednostavne nabave.
Ovaj Pravilnik o jednostavnoj nabavi donosi se radi usklađivanja s odredbama Zakonom o izmjenama i dopunama Zakona o javnoj nabavi (NN 48/26) koji je stupio na snagu 16. svibnja 2026. godine. Citiranim izmjenama i dopunama propisano je kako se zakon kojim su propisana pravila provođenja postupaka javne nabave ne primjenjuju na nabavu roba i usluga procijenjene vrijednosti manje od 50.000,00 eura, odnosno radova procijenjene vrijednosti manje od 100.000,00 eura, a svaki je naručitelj dužan urediti pravila jednostavne nabave općim aktom.
Odredbama članka 15. Zakona o javnoj nabavi (NN 120/16, 114/22 i 48/26, u daljnjem tekstu: Zakon) propisana su ograničenja i ovlasti koje su javnopravna tijela dužna urediti vlastitim opći aktom, uz napomenu kako predmetne izmjene kojima je izmijenjeni članak 15. Zakona stupaju na snagu 1. rujna 2026. godine, a svi naručitelji su dužni uskladiti svoje opće akte kojima se uređuju pravila, uvjeti i postupci jednostavne nabave u roku 3 mjeseca od dana stupanja na snagu Zakona o izmjenama i dopunama Zakona o javnoj nabavi (NN 48/26).
U bitnome, Naručitelji su dužni svojim općim aktom osigurati:
-	poštivanje načela javne nabave i sprječavanja, prepoznavanje i uklanjanje sukoba interesa
-	pravnu zaštitu gospodarskim subjektima putem prigovora čelniku tijela odnosno odgovornoj osobi naručitelja za nabave čija je procijenjena vrijednost veća od 15.000,00 eura
-	mogućnost primjene elektroničkih sredstava komunikacije za nabave čija je procijenjena vrijednost jednaka ili manja od 15.000,00 eura
-	provedbu postupaka jednostavne nabave čija je procijenjena vrijednost veća od 15.000,00 eura   putem modula jednostavne nabave u EOJN RH.
Odredbe predloženog pravilnika sastavljene su u skladu s navedenim izmjenama i dopunama Zakona, s naglaskom na zakonitu, učinkovitu i ekonomičnu provedbu postupaka nabave radova, roba i usluga ispod pragova javne nabave..
Donošenjem novog Pravilnika zamjenjuje se dosadašnje uređenje postupaka jednostavne nabave te se osigurava jedinstven i pregledan okvir za postupanje nadležnih tijela i osoba Općine Krapinske Toplice. Jasnijim pravilima provedbe postupaka pridonosi se transparentnosti nabave, usporedivosti ponuda i pravnoj sigurnosti gospodarskih subjekata.
Savjetovanje s javnošću provodi se radi omogućavanja sudjelovanja građana i zainteresiranih dionika u postupku donošenja Odluke, osiguravanja transparentnosti rada Općine te podizanja kvalitete konačnog dokumenta.
Ovim putem poziva se zainteresirana javnost – građani, obrtnici, trgovačka društva i druge pravne osobe te svi ostali zainteresirani da dostave svoje prijedloge i mišljenja na prijedlog Pravilnika o provedbi postupaka jednostavne nabave. 
Svoje prijedloge i mišljenja možete dostaviti na popunjenom obrascu koji se daje u prilogu ovom Javnom pozivu i poslati na u njemu navedenu e-mail adresu.
Cilj provođenja savjetovanja s javnošću je upoznavanje javnosti s nacrtom prijedloga Pravilnika o provedbi postupaka jednostavne nabave, a radi dobivanja mišljenja, primjedbi i prijedloga i eventualno prihvaćanja zakonitih i stručno utemeljenih mišljenja, primjedbi i prijedloga.
	Savjetovanje će trajati od 31.08. do 30.09.2026.
Po završetku savjetovanja, svi pristigli doprinosi bit će razmotreni te prihvaćeni ili neprihvaćeni uz obrazloženja koja su sastavni dio Izvješća o savjetovanju s javnošću.
	Izvješće će biti objavljeno na mrežnim stranicama Općine Krapinske Toplice, www.krapinske-toplice.hr. 



 OPĆINSKA NAČELNICA

